钦定古今图书集成/明伦汇编/官常典/第604卷 > 沈宠
## 钦定古今图书集成/明伦汇编/官常典/第604卷 > 沈宠

按《宣城县志》：“宠字无畏，号古林。少师同邑贡安国，力
学砥志，攻治制举业，兼通经史。领嘉靖丁酉乡荐，复
从龙溪王畿、东郭邹守益诸公游，讲明良知之学，居
恒以阳明先生厚自期。负谒选，授唐邑令。唐故不谙
织纴，宠为造机杼教习之，俗遂饶。有御史按部唐邑，
驺导厨传，皆极省约，至澣帷帐以进，御史奇其清介”，
改知获鹿县。考最，内擢监察御史。巡视京城，屏抑珰
戚。为权贵所嫉，以本官奉命出，清戎福建。转湖广兵
备佥事，兼饬江防，驻蕲州。会九龙湾剧寇郑翦以数
千人抄掠旁郡。宠设间谍守厄塞，募良家子习骑射
攻之，斩获殆尽。贼平，即建“平正书院”，延名儒讲学，三
楚士翕然向风。迁广西布政司参议，以母老告终养
归。复与郡守罗汝芳、同里参政梅守德设“志学书院”，
切劘理道，引掖后进，老而弥笃焉。卒，从祀王守仁祠。
宠丰裁峻整，服官廉洁。其学不尚浮华，敦崇实践。尝
逆旅黄池，主家妇私就之，斥去再四，终不乱，遂徒步
归。其生平守身励志，不愧屋漏如此。著有《古林摘稿》。
子二：懋敬、懋学。懋学，万历丁丑进士第一。见《名臣传》。